CELEX: 52019PC0462
Language: el
Date: 2019-10-14
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη μικτή επιτροπή και στην υποεπιτροπή εμπορίου και επενδύσεων που έχουν συσταθεί με τη συμφωνία-πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μικτής επιτροπής και τον εσωτερικό κανονισμό της υποεπιτροπής εμπορίου και επενδύσεων

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.10.2019
            COM(2019) 462 final
            2019/0220(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη μικτή επιτροπή και στην υποεπιτροπή εμπορίου και επενδύσεων που έχουν συσταθεί με τη συμφωνία-πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μικτής επιτροπής και τον εσωτερικό κανονισμό της υποεπιτροπής εμπορίου και επενδύσεων
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης σχετικά με την προβλεπόμενη έγκριση του εσωτερικού κανονισμού της μικτής επιτροπής και του εσωτερικού κανονισμού της υποεπιτροπής εμπορίου και επενδύσεων στη μικτή επιτροπή και την υποεπιτροπή εμπορίου και επενδύσεων που έχουν συσταθεί με τη συμφωνία-πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου («η συμφωνία»).
            
            
               2.Πλαίσιο της πρότασης
            
            
               2.1.Η συμφωνία-πλαίσιο για εταιρική σχέση και συνεργασία ΕΕ-Μογγολίας
            
            
               Η συμφωνία αποσκοπεί στην εδραίωση ενισχυμένης εταιρικής σχέσης μεταξύ της ΕΕ, των κρατών μελών της και της Μογγολίας και στην εμβάθυνση και βελτίωση της συνεργασίας σε θέματα αμοιβαίου ενδιαφέροντος, με γνώμονα τις κοινές αξίες και αρχές. Η συμφωνία θα δημιουργήσει συνεκτικό και νομικά δεσμευτικό πλαίσιο για τις σχέσεις της ΕΕ με την Μογγολία. Η συμφωνία άρχισε να ισχύει την 1η Νοεμβρίου 2017.
            
            
               2.2.Η μικτή επιτροπή και η υποεπιτροπή εμπορίου και επενδύσεων
            
            
               Η μικτή επιτροπή συστήνεται με το άρθρο 56 της συμφωνίας. Τα κύρια καθήκοντά της είναι τα εξής: α) διασφάλιση της σωστής λειτουργίας και εφαρμογής της παρούσας συμφωνίας· β) καθορισμός προτεραιοτήτων όσον αφορά τους στόχους της παρούσας συμφωνίας· γ) διατύπωση συστάσεων για την προώθηση των στόχων της παρούσας συμφωνίας.
            
            
               Η μικτή επιτροπή προβαίνει σε συστάσεις και εκδίδει αποφάσεις, κατά περίπτωση, ώστε να τεθούν σε εφαρμογή ειδικές πτυχές της συμφωνίας. Η μικτή επιτροπή συνεδριάζει στο κατάλληλο υψηλό επίπεδο. Η μικτή επιτροπή καταρτίζει τον εσωτερικό κανονισμό της. Μπορεί να συγκροτεί ειδικές ομάδες εργασίας για την εξέταση συγκεκριμένων θεμάτων.
            
            
               Η υποεπιτροπή εμπορίου και επενδύσεων συστήνεται με το άρθρο 28 της συμφωνίας. Καθήκον της είναι να επικουρεί τη μικτή επιτροπή στην εκτέλεση των καθηκόντων της, καλύπτοντας όλους τους τομείς συνεργασίας όσον αφορά το εμπόριο και τις επενδύσεις.
            
            
               2.3.Η προβλεπόμενη πράξη της μικτής επιτροπής και της υποεπιτροπής εμπορίου και επενδύσεων
            
            
               Η μικτή επιτροπή εκδίδει απόφαση σχετικά με την έγκριση του εσωτερικού κανονισμού της και εκείνου των ειδικών ομάδων εργασίας. Η υποεπιτροπή εμπορίου και επενδύσεων εκδίδει απόφαση σχετικά με την έγκριση του εσωτερικού κανονισμού της («η προβλεπόμενη πράξη»).
            
            
               Σκοπός των προβλεπόμενων πράξεων είναι να εγκριθούν, σύμφωνα με το άρθρο 28 παράγραφος 3 και το άρθρο 56 παράγραφος 6 της συμφωνίας, ο εσωτερικός κανονισμός στον οποίο θα βασίζεται η οργάνωση της μικτής επιτροπής και ο εσωτερικός κανονισμός της υποεπιτροπής εμπορίου και επενδύσεων και των ειδικών ομάδων εργασίας, ώστε να καταστεί δυνατή η εφαρμογή της συμφωνίας.
            
            
               3.Θέση που πρέπει να ληφθεί εξ ονόματος της Ένωσης
            
            
               Η θέση που πρέπει να ληφθεί εξ ονόματος της Ένωσης θα πρέπει να έχει ως στόχο την έγκριση του εσωτερικού κανονισμού της μικτής επιτροπής ΕΕ-Μογγολίας και του εσωτερικού κανονισμού της υποεπιτροπής εμπορίου και επενδύσεων και των ειδικών ομάδων εργασίας. Η θέση θα πρέπει να βασίζεται στα σχέδια αποφάσεων της μικτής επιτροπής και της υποεπιτροπής εμπορίου και επενδύσεων.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
         
         
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
            
               4.1.2.Εφαρμογή στην προκειμένη περίπτωση
            
            
               Η μικτή επιτροπή και η υποεπιτροπή εμπορίου και επενδύσεων είναι όργανα που συνιστώνται από δεδομένη συμφωνία, συγκεκριμένα τη συμφωνία-πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Μογγολίας, αφετέρου.
            
            
               Οι πράξεις τις οποίες καλούνται να εκδώσουν αυτά τα όργανα συνιστούν πράξεις που παράγουν έννομα αποτελέσματα. Αυτό οφείλεται στο γεγονός ότι σύμφωνα με το άρθρο 56 παράγραφος 2 της συμφωνίας, η μικτή επιτροπή και η υποεπιτροπή εμπορίου και επενδύσεων εκδίδουν αποφάσεις οι οποίες είναι δεσμευτικές για τα μέρη της συμφωνίας.
            
            
               Οι προβλεπόμενες πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος ή κύρια, ενώ ο άλλος ή η άλλη έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή συνιστώσα.
            
            
               Σε περίπτωση που η προβλεπόμενη πράξη επιδιώκει συγχρόνως πολλούς στόχους, ή έχει πολλές συνιστώσες, που συνδέονται άρρηκτα μεταξύ τους, χωρίς ο ένας/η μία να έχει παρεπόμενο χαρακτήρα σε σχέση με τον/την άλλο/-η, η ουσιαστική νομική βάση της απόφασης δυνάμει του άρθρου 218 παράγραφος 9 της ΣΛΕΕ θα πρέπει να περιλαμβάνει, κατ’ εξαίρεση, τις διάφορες αντίστοιχες νομικές βάσεις.
            
            
               4.2.2.Εφαρμογή στην προκειμένη περίπτωση
            
            
               Οι προβλεπόμενες πράξεις αποσκοπούν στην προαγωγή των στόχων της συμφωνίας και στη διευκόλυνση της εφαρμογής της. Ο εσωτερικός κανονισμός της μικτής επιτροπής διέπει τη γενική λειτουργία οργάνου που έχει συσταθεί βάσει συμφωνίας. Ως εκ τούτου, ο τομέας στον οποίο εμπίπτει η απόφαση πρέπει να καθοριστεί με βάση τη συμφωνία στο σύνολό της
                  2
               . 
            
            
               Στη συγκεκριμένη περίπτωση, ο πρωτεύων σκοπός και η πρωτεύουσα συνιστώσα της συμφωνίας είναι η συνεργασία με αναπτυσσόμενη χώρα (άρθρο 209 της ΣΛΕΕ)
                  3
               . Ως εκ τούτου, η κατάλληλη νομική βάση θα πρέπει να είναι το άρθρο 209 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 209 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσίευση της προβλεπόμενης πράξης
            
            
               Δεδομένου ότι η πράξη της μικτής επιτροπής θα καθορίζει τον εσωτερικό κανονισμό της, είναι σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2019/0220 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη μικτή επιτροπή και στην υποεπιτροπή εμπορίου και επενδύσεων που έχουν συσταθεί με τη συμφωνία-πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μικτής επιτροπής και τον εσωτερικό κανονισμό της υποεπιτροπής εμπορίου και επενδύσεων
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία-πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου, («η συμφωνία»), άρχισε να ισχύει την 1η Νοεμβρίου 2017.
            
            
               (2)Το άρθρο 56 παράγραφος 1 της συμφωνίας θεσπίζει μικτή επιτροπή για τη διασφάλιση της σωστής λειτουργίας και εφαρμογής της συμφωνίας. 
            
            
               (3)Το άρθρο 56 παράγραφος 6 της συμφωνίας ορίζει ότι η μικτή επιτροπή καταρτίζει τον εσωτερικό κανονισμό της και το άρθρο 56 παράγραφος 4 ορίζει ότι δύναται να συγκροτεί ειδικές ομάδες εργασίας.
            
            
               (4)Το άρθρο 28 παράγραφος 1 της συμφωνίας συστήνει υποεπιτροπή εμπορίου και επενδύσεων.
            
            
               (5)Το άρθρο 28 παράγραφος 3 της συμφωνίας ορίζει ότι η υποεπιτροπή εμπορίου και επενδύσεων θεσπίζει τον εσωτερικό κανονισμό της.
            
            
               (6)Προκειμένου να διασφαλιστεί η αποτελεσματική εφαρμογή της συμφωνίας, ο εσωτερικός κανονισμός της μικτής επιτροπής θα πρέπει να εγκριθεί το συντομότερο δυνατό.
            
            
               (7)Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μικτής επιτροπής και της υποεπιτροπής εμπορίου και επενδύσεων. Η θέση της Ένωσης στο πλαίσιο της μικτής επιτροπής και της υποεπιτροπής εμπορίου και επενδύσεων θα πρέπει να βασίζεται στα συνημμένα σχέδια αποφάσεων της μικτής επιτροπής και της υποεπιτροπής εμπορίου και επενδύσεων,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση σχετικά με την προβλεπόμενη έγκριση του εσωτερικού κανονισμού της μικτής επιτροπής, η οποία πρέπει να ληφθεί εξ ονόματος της Ένωσης στο πλαίσιο της μικτής επιτροπής ΕΕ-Μογγολίας, βασίζεται στο σχέδιο απόφασης της μικτής επιτροπής που επισυνάπτεται στην παρούσα απόφαση.
            
            
               Η θέση σχετικά με την προβλεπόμενη έγκριση του εσωτερικού κανονισμού της υποεπιτροπής εμπορίου και επενδύσεων, η οποία πρέπει να ληφθεί εξ ονόματος της Ένωσης στο πλαίσιο της υποεπιτροπής εμπορίου και επενδύσεων ΕΕ-Μογγολίας, βασίζεται στο σχέδιο απόφασης της υποεπιτροπής εμπορίου και επενδύσεων που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
            
         
         
            
               
                     Ο Πρόεδρος
               
            
         
         
            
                  
                     (1)
                  
                        Υπόθεση C-399/12, Γερμανία κατά Συμβουλίου (OIV), ECLI:EU:C:2014:2258, σκέψεις 61-64. 
               
               
                  
                     (2)
                  
                        Υπόθεση C-244/17, Επιτροπή κατά Συμβουλίου (Καζαχστάν), ECLI:EU:C:2018:662, σκέψη 40.
               
               
                  
                     (3)
                  
                        Όσον αφορά το πεδίο εφαρμογής της αναπτυξιακής πολιτικής, βλ. υπόθεση C-377, Επιτροπή κατά Συμβουλίου (Φιλιππίνες), σκέψεις 36-37.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.10.2019
            COM(2019) 462 final
            ΠΑΡΑΡΤΗΜΑΤΑ
            της
            Πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη μικτή επιτροπή που έχει συσταθεί με τη συμφωνία-πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μικτής επιτροπής και τον εσωτερικό κανονισμό της υποεπιτροπής εμπορίου και επενδύσεων
            
               
         
         
            
               ΠΑΡΑΡΤΗΜΑ I
            
            
               Απόφαση αριθ. 1/ της μικτής επιτροπής που έχει συσταθεί με τη συμφωνία-πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου («η μικτή επιτροπή ΕΕ-Μογγολίας»)
            
            
               της….
            
            
               για την έγκριση του εσωτερικού κανονισμού της
            
            
            
               Η ΜΙΚΤΗ ΕΠΙΤΡΟΠΗ ΕΕ-ΜΟΓΓΟΛΙΑΣ,
            
            
               Έχοντας υπόψη τη συμφωνία-πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου ( «η συμφωνία»), και ιδίως το άρθρο 56,
            
            
            
               Εκτιμώντας τα ακόλουθα:
            
            
               (1)Η συμφωνία άρχισε να ισχύει την 1η Νοεμβρίου 2017.
            
            
               (2)Σύμφωνα με το άρθρο 56 παράγραφος 6, η μικτή επιτροπή ΕΕ-Μογγολίας καταρτίζει τον εσωτερικό κανονισμό της,
            
            
            
               ΑΠΟΦΑΣΙΖΕΙ:
            
            
            
               Άρθρο μόνο
            
            
               Εγκρίνεται ο εσωτερικός κανονισμός της μικτής επιτροπής ΕΕ-Μογγολίας, όπως παρατίθεται στο παράρτημα. 
            
            
               Η παρούσα απόφαση αρχίζει να ισχύει την ημερομηνία της έκδοσής της. 
            
            
            
         
         
            
               Βρυξέλλες/Ουλάν Μπατόρ, 
            
            
            
               Για τη μικτή επιτροπή ΕΕ-Μογγολίας
            
            
               Ο/Η πρόεδρος
            
            
            
               ΠΑΡΑΡΤΗΜΑ
            
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΜΙΚΤΗΣ ΕΠΙΤΡΟΠΗΣ ΕΕ-ΜΟΓΓΟΛΙΑΣ
            
            
               Άρθρο 1
               Σύνθεση και προεδρία
            
            
               1.
                     Η μικτή επιτροπή που θεσπίστηκε σύμφωνα με το άρθρο 56 της συμφωνίας-πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου («η μικτή επιτροπή ΕΕ-Μογγολίας»), ασκεί τα καθήκοντά της όπως προβλέπεται στο άρθρο 56 της συμφωνίας.
            
            
               2.
                     Η μικτή επιτροπή ΕΕ-Μογγολίας απαρτίζεται από εκπροσώπους των μερών, όπως ορίζονται στη συμφωνία, στο υψηλότερο δυνατό επίπεδο. 
            
            
               3. 
                     Την προεδρία της μικτής επιτροπής ΕΕ-Μογγολίας ασκούν εκ περιτροπής ο/η υπουργός Εξωτερικών της Μογγολίας και ο/η Ύπατος/Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας, για περίοδο ενός ημερολογιακού έτους. Οι πρόεδροι δύνανται να αναθέτουν σε ανώτερο υπάλληλο την αρμοδιότητα να προεδρεύσει σε όλες ή ορισμένες συνεδριάσεις της μικτής επιτροπής ΕΕ-Μογγολίας. 
            
            
               Άρθρο 2
                  Συνεδριάσεις
            
            
               1.
                     Η μικτή επιτροπή ΕΕ-Μογγολίας συνεδριάζει κανονικά μία φορά το έτος, εκτός εάν συμφωνηθεί διαφορετικά από τα μέρη. Οι συνεδριάσεις της μικτής επιτροπής ΕΕ-Μογγολίας συγκαλούνται από τον/την πρόεδρο. Οι συνεδριάσεις πραγματοποιούνται εναλλάξ στις Βρυξέλλες και στο Ουλάν Μπατόρ, σε ημερομηνία που ορίζεται κατόπιν αμοιβαίας συμφωνίας. Κατόπιν αιτήματος οποιουδήποτε από τα δύο μέρη, μπορούν να διεξάγονται έκτακτες συνεδριάσεις της μικτής επιτροπής ΕΕ-Μογγολίας.
            
            
               2.
                     Κατ’ εξαίρεση και εφόσον συμφωνούν τα μέρη, οι συνεδριάσεις της μικτής επιτροπής ΕΕ-Μογγολίας μπορούν, επίσης, να πραγματοποιούνται μέσω τεχνικών μέσων, για παράδειγμα μέσω εικονοτηλεδιάσκεψης. 
            
            
               Άρθρο 3
                  Αντιπροσωπείες
            
            
               1.
                     Πριν από κάθε συνεδρίαση της μικτής επιτροπής ΕΕ-Μογγολίας, τα μέρη ενημερώνουν τον/την πρόεδρο σχετικά με τη σύνθεση της αντιπροσωπείας τους.
            
            
               2.
                     Ο/η πρόεδρος, σε συμφωνία με τα μέρη, μπορεί να καλεί εμπειρογνώμονες ή εκπροσώπους άλλων φορέων σε συνεδρίαση, προκειμένου να συμμετάσχουν ως παρατηρητές ή να παρέχουν πληροφορίες για συγκεκριμένο θέμα. Τα μέρη συμφωνούν επί των όρων και των προϋποθέσεων βάσει των οποίων μπορούν να παρίστανται στις συνεδριάσεις οι εν λόγω εμπειρογνώμονες ή εκπρόσωποι άλλων φορέων.
            
            
               Άρθρο 4
                  Πληροφόρηση του κοινού
            
            
               1.
                     Οι συνεδριάσεις της μικτής επιτροπής ΕΕ-Μογγολίας δεν είναι δημόσιες, εκτός εάν αποφασιστεί διαφορετικά από τον/την πρόεδρο, σε συμφωνία με τα μέρη. Όταν ένα μέρος υποβάλλει στη μικτή επιτροπή ΕΕ-Μογγολίας πληροφορίες που έχουν χαρακτηριστεί εμπιστευτικές, το άλλο μέρος χειρίζεται τις πληροφορίες αυτές ως τέτοιες.
            
         
         
            
               2.
                     Η μικτή επιτροπή ΕΕ-Μογγολίας μπορεί να εκδίδει ανακοινώσεις για το κοινό εφόσον το κρίνει σκόπιμο.
            
            
               Άρθρο 5
                  Γραμματεία
            
            
               Ένας εκπρόσωπος της Ευρωπαϊκής Υπηρεσίας Εξωτερικής Δράσης και ένας εκπρόσωπος της κυβέρνησης της Μογγολίας ασκούν από κοινού καθήκοντα γραμματέων της μικτής επιτροπής ΕΕ-Μογγολίας. Ενημερώνονται για κάθε είδους επικοινωνία από και προς τον/την πρόεδρο, καθώς και με οποιοδήποτε γραπτό μέσο, όπως το ηλεκτρονικό ταχυδρομείο.
            
            
               Άρθρο 6
                  Ημερήσια διάταξη των συνεδριάσεων
            
            
               1.
                     Ο/η πρόεδρος καταρτίζει προσωρινή ημερήσια διάταξη για κάθε συνεδρίαση της μικτής επιτροπής ΕΕ-Μογγολίας. Η προσωρινή ημερήσια διάταξη διαβιβάζεται στα μέρη, συνοδευόμενη από τα σχετικά έγγραφα, τουλάχιστον 21 ημέρες πριν από την ημερομηνία της συνεδρίασης.
            
            
               2.
                     Οποιοδήποτε από τα μέρη μπορεί να υποβάλει στον πρόεδρο αίτημα συμπερίληψης ενός θέματος στην ημερήσια διάταξη.
            
            
               3.
                     Κατά την έναρξη κάθε συνεδρίασης, η μικτή επιτροπή ΕΕ-Μογγολίας εγκρίνει την ημερήσια διάταξη. Αν συμφωνήσουν τα μέρη, μπορούν να εγγραφούν στην ημερήσια διάταξη και άλλα θέματα πέραν αυτών που περιλαμβάνονται στην προσωρινή ημερήσια διάταξη.
            
            
               4.
                     Οι γραμματείς της μικτής επιτροπής ΕΕ-Μογγολίας δημοσιοποιούν την προσωρινή ημερήσια διάταξη της μικτής επιτροπής ΕΕ-Μογγολίας πριν από τη συνεδρίαση. 
            
            
               5.
                     Σε ιδιαίτερες περιπτώσεις και σε συμφωνία με τα μέρη, ο/η πρόεδρος δύναται να συντομεύσει την προθεσμία που αναφέρεται στην παράγραφο 1, προκειμένου να ληφθούν υπόψη οι απαιτήσεις της ιδιαίτερης περίπτωσης.
            
            
               Άρθρο 7
                  Συμφωνηθέντα πρακτικά
            
            
               1.
                     Τα συμπεράσματα των συνεδριάσεων της μικτής επιτροπής ΕΕ-Μογγολίας καταγράφονται υπό τη μορφή συμφωνηθέντων πρακτικών.
            
            
               2.
                     Ο/η πρόεδρος συνοψίζει τα συμπεράσματα της μικτής επιτροπής ΕΕ-Μογγολίας σε κάθε συνεδρίαση. Οι δύο γραμματείες καταρτίζουν από κοινού σχέδιο πρακτικών βάσει των συμπερασμάτων αυτών, κατά προτίμηση στο τέλος της συνεδρίασης ή το αργότερο εντός 30 ημερολογιακών ημερών από την ημερομηνία της συνεδρίασης.
            
            
               3.
                     Η μικτή επιτροπή ΕΕ-Μογγολίας εγκρίνει το σχέδιο κατά προτίμηση στο τέλος της συνεδρίασης ή το αργότερο εντός 45 ημερολογιακών ημερών από την ημερομηνία της συνεδρίασης ή μέχρι οποιαδήποτε ημερομηνία έχει συμφωνηθεί από τη μικτή επιτροπή ΕΕ-Μογγολίας. Μετά την έγκριση του σχεδίου πρακτικών από τη μικτή επιτροπή ΕΕ-Μογγολίας, υπογράφονται δύο πρωτότυπα από τον/την πρόεδρο. Κάθε μέρος λαμβάνει ένα πρωτότυπο. 
            
            
               Άρθρο 8
                  Αποφάσεις και συστάσεις 
            
            
               1.
                     Η μικτή επιτροπή ΕΕ-Μογγολίας μπορεί να συμφωνεί για την έκδοση συστάσεων ή αποφάσεων με σκοπό την επίτευξη των στόχων της συμφωνίας. 
            
            
                2.
                     Οι αποφάσεις ή οι συστάσεις της μικτής επιτροπής ΕΕ-Μογγολίας φέρουν τον τίτλο «Απόφαση» ή «Σύσταση», αντίστοιχα, συνοδευόμενο από αύξοντα αριθμό, την ημερομηνία έκδοσής τους και περιγραφή του αντικειμένου τους. Σε κάθε απόφαση ορίζεται η ημερομηνία έναρξης της ισχύος της. 
            
            
               3.
                     Όταν το απαιτούν οι περιστάσεις, η μικτή επιτροπή ΕΕ-Μογγολίας μπορεί να εγκρίνει τις αποφάσεις και τις συστάσεις της με γραπτή διαδικασία.
            
            
               4.
                     Οι αποφάσεις και οι συστάσεις της μικτής επιτροπής ΕΕ-Μογγολίας εκδίδονται σε δύο γνήσια αντίγραφα υπογεγραμμένα από τον/την πρόεδρο.
            
            
               5.
                     Τα μέρη μπορούν να δημοσιεύουν τις αποφάσεις και τις συστάσεις της μικτής επιτροπής ΕΕ-Μογγολίας στις επίσημες εφημερίδες τους.
            
            
               Άρθρο 9
                  Δαπάνες 
            
         
         
            
               1.
                     Κάθε μέρος αναλαμβάνει τις δαπάνες που συνεπάγεται η συμμετοχή του στις συνεδριάσεις της μικτής επιτροπής ΕΕ-Μογγολίας, τόσο όσον αφορά τα έξοδα προσωπικού, ταξιδιού και διαμονής, όσο και τα έξοδα ταχυδρομείου και τηλεπικοινωνιών. Κάθε μέρος αναλαμβάνει τις δαπάνες που του αναλογούν για τη διερμηνεία κατά τις συνεδριάσεις και για τις υπηρεσίες μετάφρασης. 
                     
            
            
               2.
                     Το μέρος που φιλοξενεί τη συνεδρίαση αναλαμβάνει τις δαπάνες για τη διοργάνωση των συνεδριάσεων και την αναπαραγωγή των εγγράφων.
            
            
               Άρθρο 10
                  Ειδικές ομάδες εργασίας
            
            
               1.
                     Η μικτή επιτροπή ΕΕ-Μογγολίας μπορεί να συγκροτεί ειδικές ομάδες εργασίας που την επικουρούν στην εκτέλεση των καθηκόντων της.
            
            
               2.
                     Η μικτή επιτροπή ΕΕ-Μογγολίας μπορεί να αποφασίσει να καταργήσει οποιαδήποτε ειδική ομάδα εργασίας ή να εγκρίνει ή να τροποποιήσει την εντολή της.
            
            
               3.
                     Οι ειδικές ομάδες εργασίας διαθέτουν εξουσία λήψης αποφάσεων. Υποβάλλουν λεπτομερείς προφορικές και γραπτές εκθέσεις σχετικά με τις δραστηριότητές τους στη μικτή επιτροπή ΕΕ-Μογγολίας μετά από κάθε συνεδρίασή τους και μπορούν να διατυπώνουν συστάσεις στη μικτή επιτροπή ΕΕ-Μογγολίας.
            
            
               Άρθρο 11
                  Τροποποίηση του εσωτερικού κανονισμού
            
            
               Ο εσωτερικός κανονισμός μπορεί να τροποποιηθεί με κοινή συμφωνία των μερών, σύμφωνα με το άρθρο 8.
            
            
               
            
            
               ΠΑΡΑΡΤΗΜΑ II
            
            
            
               Απόφαση αριθ. 1/…. της υποεπιτροπής εμπορίου και επενδύσεων ΕΕ-Μογγολίας που έχει συσταθεί με τη συμφωνία-πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου («η υποεπιτροπή εμπορίου και επενδύσεων ΕΕ-Μογγολίας»)
            
            
               της….
            
            
               για την έγκριση του εσωτερικού κανονισμού της
            
            
            
               Η ΥΠΟΕΠΙΤΡΟΠΗ ΕΜΠΟΡΙΟΥ ΚΑΙ ΕΠΕΝΔΥΣΕΩΝ ΕΕ-ΜΟΓΓΟΛΙΑΣ,
            
            
               Έχοντας υπόψη τη συμφωνία-πλαίσιο για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου ( «η συμφωνία»), και ιδίως το άρθρο 28,
            
            
            
               Εκτιμώντας τα ακόλουθα:
            
         
         
            
               (1)Σύμφωνα με το άρθρο 28 της συμφωνίας, η υποεπιτροπή εμπορίου και επενδύσεων ΕΕ-Μογγολίας συστάθηκε προκειμένου να επικουρεί τη μικτή επιτροπή στην εκτέλεση των καθηκόντων της, καλύπτοντας όλους τους τομείς που περιλαμβάνονται στον τίτλο IV της συμφωνίας (Συνεργασία στους τομείς του εμπορίου και των επενδύσεων). 
            
            
               (2)Σύμφωνα με το άρθρο 28 παράγραφος 3 της συμφωνίας, η υποεπιτροπή εμπορίου και επενδύσεων ΕΕ-Μογγολίας θεσπίζει τον εσωτερικό κανονισμό της.
            
            
            
               ΑΠΟΦΑΣΙΖΕΙ:
            
            
            
               Άρθρο μόνο
            
            
               Εγκρίνεται ο εσωτερικός κανονισμός της υποεπιτροπής εμπορίου και επενδύσεων ΕΕ-Μογγολίας, όπως παρατίθεται στο παράρτημα. 
            
            
               Η παρούσα απόφαση αρχίζει να ισχύει την ημερομηνία της έκδοσής της. 
            
            
            
               Βρυξέλλες/Ουλάν Μπατόρ
            
            
            
               Για την υποεπιτροπή εμπορίου και επενδύσεων ΕΕ-Μογγολίας 
            
            
               Ο/Η πρόεδρος
            
            
            
               
            
            
               ΠΑΡΑΡΤΗΜΑ 
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΥΠΟΕΠΙΤΡΟΠΗΣ ΕΜΠΟΡΙΟΥ ΚΑΙ ΕΠΕΝΔΥΣΕΩΝ ΕΕ-ΜΟΓΓΟΛΙΑΣ
            
            
            
               Άρθρο 1
                  Σύνθεση και προεδρία
            
         
         
            
               1.
                     Η υποεπιτροπή που θεσπίστηκε σύμφωνα με το άρθρο 28 της συμφωνίας-πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών μελών της, αφενός, και της Μογγολίας, αφετέρου («η υποεπιτροπή εμπορίου και επενδύσεων ΕΕ-Μογγολίας»), ασκεί τα καθήκοντά της όπως προβλέπεται στο άρθρο 28 παράγραφος 2 της συμφωνίας.
            
            
               2.
                      Η υποεπιτροπή εμπορίου και επενδύσεων ΕΕ-Μογγολίας απαρτίζεται από εκπροσώπους ενδεδειγμένου επιπέδου της Ένωσης και της Μογγολίας και η προεδρία της ασκείται εκ περιτροπής από εκπρόσωπο της αρμόδιας υπηρεσίας της Ευρωπαϊκής Επιτροπής από την πλευρά της ΕΕ και από [...] από τη μογγολική πλευρά, για περίοδο ενός ημερολογιακού έτους. 
            
            
               Άρθρο 2
                  Συνεδριάσεις
            
            
               1. 
                     Η υποεπιτροπή εμπορίου και επενδύσεων ΕΕ-Μογγολίας συνεδριάζει ετησίως, λίγο πριν από τη συνεδρίαση της μικτής επιτροπής ΕΕ-Μογγολίας. Οι συνεδριάσεις της υποεπιτροπής εμπορίου και επενδύσεων ΕΕ-Μογγολίας συγκαλούνται από τον/την πρόεδρο. Οι συνεδριάσεις πραγματοποιούνται εναλλάξ στις Βρυξέλλες και στο Ουλάν Μπατόρ, σε ημερομηνία που ορίζεται κατόπιν αμοιβαίας συμφωνίας. Έκτακτες συνεδριάσεις της υποεπιτροπής εμπορίου και επενδύσεων ΕΕ-Μογγολίας μπορούν να διεξάγονται κατόπιν αιτήματος οποιουδήποτε εκ των μερών, εφόσον τα μέρη συμφωνούν. 
            
            
               2. 
                     Εφόσον τα μέρη συμφωνούν, οι συνεδριάσεις της υποεπιτροπής εμπορίου και επενδύσεων ΕΕ-Μογγολίας μπορούν να πραγματοποιούνται μέσω εικονοτηλεδιάσκεψης.
            
            
               Άρθρο 3
                  Αντιπροσωπείες
            
            
               1.
                      Πριν από κάθε συνεδρίαση της υποεπιτροπής εμπορίου και επενδύσεων ΕΕ-Μογγολίας, τα μέρη ενημερώνουν τον/την πρόεδρο σχετικά με τη σύνθεση της αντιπροσωπείας τους.
            
            
               2. 
                     Ο/η πρόεδρος, σε συμφωνία με τα μέρη, μπορεί να καλεί εμπειρογνώμονες ή εκπροσώπους άλλων φορέων σε συνεδρίαση, προκειμένου να συμμετάσχουν ως παρατηρητές ή να παρέχουν πληροφορίες για συγκεκριμένο θέμα. Τα μέρη συμφωνούν επί των όρων και των προϋποθέσεων βάσει των οποίων μπορούν να παρίστανται στις συνεδριάσεις οι εν λόγω παρατηρητές και εκπρόσωποι άλλων φορέων.
            
            
               Άρθρο 4
                  Πληροφόρηση του κοινού
            
            
               1. 
                     Εκτός εάν αποφασιστεί διαφορετικά από τον/την πρόεδρο, σε συμφωνία με τα μέρη, οι συνεδριάσεις της υποεπιτροπής εμπορίου και επενδύσεων ΕΕ-Μογγολίας δεν είναι δημόσιες. Όταν ένα μέρος υποβάλλει στην υποεπιτροπή εμπορίου και επενδύσεων ΕΕ-Μογγολίας πληροφορίες που έχουν χαρακτηριστεί εμπιστευτικές, το άλλο μέρος χειρίζεται τις πληροφορίες αυτές ως τέτοιες.
            
            
               2.
                     Η υποεπιτροπή εμπορίου και επενδύσεων ΕΕ-Μογγολίας μπορεί να εκδίδει ανακοινώσεις και εκθέσεις για το κοινό εφόσον το κρίνει σκόπιμο.
            
            
               Άρθρο 5
                  Γραμματεία
            
            
               1.
                     Ένας εκπρόσωπος της αρμόδιας υπηρεσίας της Ευρωπαϊκής Επιτροπής και ένας εκπρόσωπος του Υπουργείου Εξωτερικών της Μογγολίας ασκούν από κοινού καθήκοντα γραμματέων της υποεπιτροπής εμπορίου και επενδύσεων ΕΕ-Μογγολίας. 
            
            
               Άρθρο 6
                  Ημερήσια διάταξη των συνεδριάσεων
            
            
               1.
                     Ο/η πρόεδρος καταρτίζει προσωρινή ημερήσια διάταξη για κάθε συνεδρίαση της υποεπιτροπής εμπορίου και επενδύσεων ΕΕ-Μογγολίας. 
            
            
               2. 
                     Οποιοδήποτε από τα μέρη μπορεί να υποβάλει στον πρόεδρο αίτημα συμπερίληψης ενός θέματος στην ημερήσια διάταξη.
            
            
               3. 
                     Κατά την έναρξη κάθε συνεδρίασης, η υποεπιτροπή εμπορίου και επενδύσεων ΕΕ-Μογγολίας εγκρίνει την ημερήσια διάταξη. Αν συμφωνήσουν τα μέρη, μπορούν να εγγραφούν στην ημερήσια διάταξη και άλλα θέματα πέραν αυτών που περιλαμβάνονται στην προσωρινή ημερήσια διάταξη.
            
            
               4.
                     Οι γραμματείς της υποεπιτροπής εμπορίου και επενδύσεων ΕΕ-Μογγολίας δημοσιοποιούν την προσωρινή ημερήσια διάταξη της υποεπιτροπής εμπορίου και επενδύσεων ΕΕ-Μογγολίας πριν από τη συνεδρίαση.
            
            
               Άρθρο 7
                  Πρακτικά
            
            
               1. 
                     Τα συμπεράσματα των συνεδριάσεων της υποεπιτροπής εμπορίου και επενδύσεων ΕΕ-Μογγολίας καταγράφονται υπό τη μορφή συμφωνηθέντων πρακτικών.
            
         
         
            
               2. 
                     Ο/η πρόεδρος συνοψίζει τα συμπεράσματα της υποεπιτροπής εμπορίου και επενδύσεων ΕΕ-Μογγολίας σε κάθε συνεδρίαση και τα υποβάλλει στη μικτή επιτροπή ΕΕ-Μογγολίας. Οι δύο γραμματείες καταρτίζουν από κοινού σχέδιο πρακτικών βάσει των συμπερασμάτων αυτών, κατά προτίμηση στο τέλος της συνεδρίασης ή το αργότερο εντός 30 ημερολογιακών ημερών από την ημερομηνία της συνεδρίασης.
            
            
               3. 
                     Η υποεπιτροπή εμπορίου και επενδύσεων ΕΕ-Μογγολίας εγκρίνει το σχέδιο κατά προτίμηση στο τέλος της συνεδρίασης ή το αργότερο εντός 45 ημερολογιακών ημερών από την ημερομηνία της συνεδρίασης ή μέχρι οποιαδήποτε ημερομηνία έχει συμφωνηθεί από την υποεπιτροπή εμπορίου και επενδύσεων ΕΕ-Μογγολίας. 
            
            
               Άρθρο 8
                  Αποφάσεις 
            
            
               1. 
                     Η υποεπιτροπή εμπορίου και επενδύσεων ΕΕ-Μογγολίας μπορεί να συμφωνεί για την έκδοση αποφάσεων στις περιπτώσεις που προβλέπονται από τη συμφωνία.
            
            
               2. 
                     Οι αποφάσεις της υποεπιτροπής εμπορίου και επενδύσεων ΕΕ-Μογγολίας φέρουν τον τίτλο «Απόφαση της υποεπιτροπής εμπορίου και επενδύσεων ΕΕ-Μογγολίας», συνοδευόμενο από αύξοντα αριθμό, την ημερομηνία έκδοσής τους και περιγραφή του αντικειμένου τους. Σε κάθε απόφαση ορίζεται η ημερομηνία έναρξης της ισχύος της.
            
            
               3.
                     Εάν το απαιτούν οι περιστάσεις, η υποεπιτροπή εμπορίου και επενδύσεων ΕΕ-Μογγολίας μπορεί να εγκρίνει τις αποφάσεις της με γραπτή διαδικασία.
            
            
               4. 
                     Οι αποφάσεις της υποεπιτροπής εμπορίου και επενδύσεων ΕΕ-Μογγολίας εκδίδονται σε δύο γνήσια αντίγραφα υπογεγραμμένα από τον/την πρόεδρο.
            
            
               5. 
                     Τα μέρη μπορούν να δημοσιεύουν τις αποφάσεις της υποεπιτροπής εμπορίου και επενδύσεων ΕΕ-Μογγολίας στις επίσημες εφημερίδες τους.
            
            
            
               Άρθρο 9 
                  Δαπάνες 
            
            
               1.
                     Κάθε μέρος αναλαμβάνει τις δαπάνες που συνεπάγεται η συμμετοχή του στις συνεδριάσεις της υποεπιτροπής εμπορίου και επενδύσεων ΕΕ-Μογγολίας, τόσο όσον αφορά τα έξοδα προσωπικού, ταξιδιού και διαμονής, όσο και τα έξοδα ταχυδρομείου και τηλεπικοινωνιών. Κάθε μέρος αναλαμβάνει τις δαπάνες που του αναλογούν για τη διερμηνεία κατά τις συνεδριάσεις και για τις υπηρεσίες μετάφρασης.
            
            
               2.
                     Το μέρος που φιλοξενεί τη συνεδρίαση αναλαμβάνει τις δαπάνες για τη διοργάνωση των συνεδριάσεων και την αναπαραγωγή των εγγράφων.
            
            
               Άρθρο 10
                  Τροποποίηση του εσωτερικού κανονισμού
            
            
               Ο εσωτερικός κανονισμός μπορεί να τροποποιηθεί με κοινή συμφωνία των μερών.